**Najčastejšie otázky k poskytovaniu príspevku na športovú činnosť dieťaťa v súlade s § 152b zákona č. 311/2001 Z. z. Zákonník práce**

**Otázka č. 1: Kto môže požiadať o príspevok na športovú činnosť dieťaťa?**

**Odpoveď:** Zamestnanec, ktorého pracovný pomer u zamestnávateľa trvá nepretržite najmenej 24 mesiacov. O tento príspevok môže žiadať aj zamestnanec/zamestnankyňa na materskej alebo rodičovskej dovolenke. Na žiadosť zamestnanca poskytne zamestnávateľ príspevok na športovú činnosť dieťaťa v sume 55 % oprávnených výdavkov, najviac však v sume 275 eur za kalendárny rok v úhrne na všetky deti zamestnanca. U zamestnanca, ktorý má dohodnutý pracovný pomer na kratší pracovný čas, sa suma príspevku na športovú činnosť dieťaťa za kalendárny rok zníži v pomere zodpovedajúcom kratšiemu pracovnému času.

**Otázka č. 2: Ktorí zriaďovatelia môžu požiadať Ministerstvo školstva, výskumu, vývoja a mládeže SR o poskytnutie normatívnych finančných prostriedkov na príspevok na športovú činnosť dieťaťa?**

**Odpoveď:** O pridelenie normatívnych finančných prostriedkov na príspevok na športovú činnosť dieťaťa môžu požiadať zriaďovatelia škôl a školských zariadení financovaných z rozpočtovej kapitoly MŠVVaM SR podľa zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov, ak zamestnávajú viac ako 49 zamestnancov a spĺňajú podmienky stanovené § 152b zákona č. 311/2001 Z. z. Zákonník práce. Počet zamestnancov je priemerný evidenčný počet zamestnancov za predchádzajúci kalendárny rok.

**Otázka č. 3: Na aký účel môžem žiadať o príspevok na športovú činnosť dieťaťa?**

**Odpoveď:** Oprávnené výdavky upravuje ods. 2 § 152b zákona č. 311/2001 Z. z. Zákonník práce. Oprávnenými výdavkami sú preukázané výdavky zamestnanca na športovú činnosť dieťaťa u oprávnenej osoby, ktorou je **výlučne športová organizácia zapísaná v registri právnických osôb v športe**, ktorá zabezpečuje pre dieťa zamestnanca vykonávanie tejto športovej činnosti pod dohľadom odborne spôsobilého športového odborníka, a to najviac za obdobie kalendárneho roka, za ktorý zamestnanec žiada o príspevok na športovú činnosť dieťaťa. Na účely príspevku na športovú činnosť dieťaťa sa dieťaťom rozumie dieťa, ktoré:

* dovŕšilo najviac 18 rokov veku v kalendárnom roku, za ktorý zamestnanec žiada o príspevok na športovú činnosť dieťaťa,
* má príslušnosť k športovej organizácii po dobu najmenej 6 mesiacov.

Za dieťa zamestnanca sa na účely poskytovania tohto príspevku považuje:

* vlastné dieťa zamestnanca,
* dieťa zverené zamestnancovi do náhradnej starostlivosti na základe rozhodnutia súdu,
* dieťa zverené zamestnancovi do starostlivosti pred rozhodnutím súdu o osvojení,
* alebo iné dieťa žijúce so zamestnancom v spoločnej domácnosti.

Odsek 1 § 152b uvádza, že príspevok na športovú činnosť dieťaťa predstavuje maximálne sumu 275 eur za kalendárny rok **v úhrne na všetky deti zamestnanca.**

**Otázka č. 4: Môžem požiadať o príspevok na športovú činnosť dieťaťa len u jedného zamestnávateľa?**

**Odpoveď:** Zamestnanec môže za kalendárny rok požiadať o príspevok na športovú činnosť dieťaťa len u jedného zamestnávateľa. Zákonník práce neustanovuje poskytnutie príspevku len pre jedného z rodičov, preto po splnení ustanovených podmienok si môžu obidvaja rodičia uplatniť nárok na príspevok na to isté dieťa (napr. za iné obdobie vykonávania tej istej športovej činnosti dieťaťa).

**Otázka č. 5: Kedy musím požiadať o príspevok na športovú činnosť dieťaťa?**

**Odpoveď:** Zamestnanec preukáže zamestnávateľovi oprávnené výdavky na športovú činnosť dieťaťa predložením dokladu do 30 dní odo dňa jeho vydania oprávnenou osobou, ktorého súčasťou musí byť meno a priezvisko dieťaťa, ktoré vykonáva športovú činnosť, a obdobie, na ktoré sa vzťahuje tento doklad. Splnenie podmienok na poskytnutie príspevku na športovú činnosť dieťaťa posudzuje zamestnávateľ ku dňu začatia obdobia, na ktoré sa vzťahuje doklad. V prípade splnenia podmienok zamestnávateľ zamestnancovi poskytne príspevok na športovú činnosť dieťaťa po predložení dokladu v najbližšom výplatnom termíne určenom u zamestnávateľa na výplatu mzdy, ak sa zamestnávateľ nedohodne so zamestnancom inak.

**Otázka č. 6: Môžem požiadať o príspevok na športovú činnosť dieťaťa viackrát počas roka?**

**Odpoveď:** O príspevok môže zamestnanec toho istého zamestnávateľa požiadať aj opakovanie, a to do vyčerpania maximálne sumy príspevku, ktorá môže byť zamestnancovi poskytnutá, t.j. do 275 eur.

**Otázka č. 7: Môžem požiadať o preplatenie príspevku na športovú činnosť dieťaťa aj za rok 2024, ak som členský poplatok na športovú činnosť uhradil v roku 2025?**

**Odpoveď:** Nie. Nakoľko povinnosť poskytnúť príspevok na športovú činnosť vyplýva zamestnávateľovi od 1.1.2025, nie je možné žiadať o poskytnutie príspevku na športovú činnosť dieťaťa, ktorá sa uskutočnila v roku 2024.